b'\n_START_ARTICLE_\nBoeing 737\n_START_SECTION_\nIstorija\n_START_PARAGRAPH_\n737 model\xc4\xaf Boeing kompanija prad\xc4\x97jo kurti nor\xc4\x97dami sudaryti konkurencij\xc4\x85 trumpo atstumo ma\xc5\xbeiems reaktyviniams l\xc4\x97ktuvams, tokiems kaip Sud Aviation Caravelle, BAC 1-11 ir Douglas DC-9. Nors i\xc5\xa1 prad\xc5\xbei\xc5\xb3 buvo planuojamas 60\xe2\x80\x9385 viet\xc5\xb3 l\xc4\x97ktuvas, pasikonsultavus su pirmuoju pirk\xc4\x97ju (Lufthansa) nuspr\xc4\x99sta gaminti 100 viet\xc5\xb3 lainer\xc4\xaf. Apie 60\xc2\xa0% l\xc4\x97ktuvo strukt\xc5\xabros ir sistem\xc5\xb3 pasiskolinta i\xc5\xa1 Boeing 727 modelio._NEWLINE_Boeing 737\xe2\x80\x93100 modelio pirmasis skrydis \xc4\xafvyko 1967\xc2\xa0m. baland\xc5\xbeio 9 d., komercinis panaudojimas prad\xc4\x97tas nuo 1968\xc2\xa0m. vasario. 737\xe2\x80\x93100 varianto vienintelis didesnis pirk\xc4\x97jas tebuvo Lufthansa, pagaminta tik 30 \xc5\xa1io modelio vienet\xc5\xb3. 1967\xc2\xa0m. rugpj\xc5\xabt\xc4\xaf \xc4\xafvyko prailginto 737\xe2\x80\x93200 varianto pirmasis skrydis. \xc5\xa0is modelis susilauk\xc4\x97 \xc5\xbeymiai didesnio populiarumo ir buvo gaminamas iki 1988\xc2\xa0m._NEWLINE_Konkuruodama su moderniu Airbus A320 modeliu, Boeing kompanija 1993\xc2\xa0m. prad\xc4\x97jo 737 modelio modernizacijos program\xc4\x85. \xc5\xa0ios programos rezultatai yra Boeing 737\xe2\x80\x93600, -700, -800 ir -900 variantai, kurie atnaujinti tiek, kad gali b\xc5\xabti laikomi visi\xc5\xa1kai skirtingo modelio l\xc4\x97ktuvais._NEWLINE_2016 m. baland\xc5\xbeio 20 d. Boeing kompanija pristat\xc4\x97 9000-\xc4\x85j\xc4\xaf 737 l\xc4\x97ktuv\xc4\x85. Jis buvo pristatytas China United Airlines avialinijoms._NEWLINE_2018 m. kovo 13 d. i\xc5\xa1 gamyklos i\xc5\xa1ried\xc4\x97jo 10 000-asis 737 l\xc4\x97ktuvas.\n_START_SECTION_\nVariantai\n_START_PARAGRAPH_\nBoeing 737 gamintas 9 skirtingais variantais, kurie gali b\xc5\xabti dalijami \xc4\xaf 3 kartas. Pradiniai (\xe2\x80\x9eoriginal\xc5\xabs\xe2\x80\x9c) variantai yra 737\xe2\x80\x93100, 737\xe2\x80\x93200 ir 737\xe2\x80\x93200 Advanced. V\xc4\x97liau prad\xc4\x97ti gaminti (\xe2\x80\x9eklasikiniai\xe2\x80\x9c) modeliai yra 737\xe2\x80\x93300, 737\xe2\x80\x93400, ir 737\xe2\x80\x93500. Naujausi (\xe2\x80\x9enaujos kartos\xe2\x80\x9c) variantai yra 737\xe2\x80\x93600, 737\xe2\x80\x93700/-700ER, 737\xe2\x80\x93800 ir 737\xe2\x80\x93900/-900ER.\n_START_SECTION_\n737\xe2\x80\x93100/200\n_START_PARAGRAPH_\nBoeing 737\xe2\x80\x93100 yra pirmasis 737.4 serijos modelis. J\xc5\xb3 pagaminta tik 30, \xc5\xa1iuo metu n\xc4\x97 vienas nenaudojamas. Juos pakeit\xc4\x97 737\xe2\x80\x93200. Tai prailginta 737\xe2\x80\x93100 versija, i\xc5\xa1 prad\xc5\xbei\xc5\xb3 numatyta JAV rinkai. Nuo 1971\xc2\xa0m. prad\xc4\x97tas gaminti 737\xe2\x80\x93200 Advanced variantas, tap\xc4\x99s itin populiariu. \xc5\xa0iuo metu daug \xc5\xa1io modelio l\xc4\x97ktuv\xc5\xb3 tebenaudoja besivystan\xc4\x8di\xc5\xb3 \xc5\xa1ali\xc5\xb3 oro linij\xc5\xb3 bendrov\xc4\x97s. JAV ir Europos S\xc4\x85jungos \xc5\xa1alyse \xc5\xa1io modelio l\xc4\x97ktuvai skraidyti nebegali d\xc4\x97l normas vir\xc5\xa1ijan\xc4\x8dio triuk\xc5\xa1mo lygio.\n_START_SECTION_\n737\xe2\x80\x93300/400/500\n_START_PARAGRAPH_\nTai \xe2\x80\x9eklasikin\xc4\x97s\xe2\x80\x9c serijos orlaivi\xc5\xb3 karta. Ji buvo gaminama nuo 1981 iki 1999 met\xc5\xb3. Serijoje naudojami CFM56 turboventiliatoriniai varikliai.\n_START_SECTION_\n737 Next Generation (737\xe2\x80\x93600/700/800/900)\n_START_PARAGRAPH_\nTai \xe2\x80\x9enaujos kartos\xe2\x80\x9c orlaiviai, pristatyti 1993 metais ir tebegaminami iki \xc5\xa1iol. Pagrindiniai skirtumai tarp \xc5\xa1ios ir klasikin\xc4\x97s serijos yra: patobulinti CFM56-7 varikliai, padidintas skryd\xc5\xbeio atstumas, moderni ir kompiuterizuota pilot\xc5\xb3 kabina, padidinti l\xc4\x97ktuvo matmenys ir didesni skraidinam\xc5\xb3 keleivi\xc5\xb3 kiekiai.\n_START_SECTION_\nBoeing 737 MAX\n_START_PARAGRAPH_\nNaujausia 737 versija bus 2017\xc2\xa0m. pasirodysianti 737 MAX. Pagrindiniai patobulinimai\xc2\xa0\xe2\x80\x93 naujesni ir galingesni LEAP varikliai. Taip pat bus pagerintas kuro efektyvumas._NEWLINE_Pirmasis 737 MAX skrydis numatomas 2017\xc2\xa0m.\xc2\xa0\xe2\x80\x93 pra\xc4\x97jus 50 met\xc5\xb3 po pirmojo 737 skryd\xc5\xbeio. 2014\xc2\xa0m. vasar\xc4\xaf buvo u\xc5\xbesakyti 1 807 737 MAX l\xc4\x97ktuvai. Pa\xc4\x8dios pirmosios 2011\xc2\xa0m. 200 \xc5\xa1i\xc5\xb3 l\xc4\x97ktuv\xc5\xb3 u\xc5\xbesak\xc4\x97 JAV \xe2\x80\x9eSouthwest Airlines\xe2\x80\x9c avialinijos.'